Source: https://domov.sme.sk/c/5442649/znovu-rozhodnu-o-gangu-ktory-sa-mal-vyhrazat-podnikatelovi.html
Timestamp: 2017-09-26 04:11:54+00:00
Document Index: 1304196

Matched Legal Cases: ['súd ', 'súd ', 'Súd ', 'súd ', 'súd ', 'súd ']

Znovu rozhodnú o gangu, ktorý sa mal vyhrážať podnikateľovi - domov.sme.sk
Znovu rozhodnú o gangu, ktorý sa mal vyhrážať podnikateľovi
Po približne siedmich rokoch od skutku sa Krajský súd v Bratislave bude znovu zaoberať siedmimi obžalovanými, ktorí sa údajne vyhrážali podnikateľovi.
28. jún 2010 o 11:58 TASR
BRATISLAVA. Po približne siedmich rokoch od skutku sa Krajský súd (KS) v Bratislave bude znovu zaoberať siedmimi obžalovanými, ktorí sa údajne vyhrážali podnikateľovi. Okrem iného sa obžalovaným kladie za vinu, že v júni 2003 zobrali pre údajný dlh poškodenému Róbertovi K. jeho mercedes a žiadali od neho milión korún. Z obžalovaných boli dvaja v čase spáchania skutku aktívni bratislavskí kukláči. Súd vytýčil hlavné pojednávanie na 1. júla.
Najvyšší súd (NS) SR zrušil 23. marca tohto roku odsudzujúci verdikt Krajského súdu v Bratislave, na základe ktorého bolo sedem mužov odsúdených za hrubý nátlak na päť až sedem rokov väzenia. Prvostupňový súd bude musieť podľa NS vykonať ďalšie dôkazy. Bratislavský Krajský súd odsúdil 9. októbra 2008 sedem obžalovaných v kauze údajného vydieračského gangu.
Údajného šéfa skupiny Jána Z. odsúdil trojčlenný senát na päťročný trest a jedného z obžalovaných - bývalého príslušníka polície Slavomíra K. odsúdil aj za trestný čin nedovoleného ozbrojovania. Spoločne mali uhradiť poškodenému košickému podnikateľovi Róbertovi K. škodu 24.895 eur. Prokurátor vo svojej záverečnej reči navrhoval osemročné tresty odňatia slobody.
Na najvyššie tresty sedem, resp. 6,5 roka odňatia slobody odsúdil v októbri 2008 senát krajského súdu Ivana P. a Františka P. Obžalovaní vo svojich záverečných rečiach požiadali o oslobodenie spod obžaloby, vyhlásili, že skutok sa nestal a spochybňovali tvrdenia jediného poškodeného, ktorý bol v minulosti dva razy trestne stíhaný a dokonca dva razy trestaný. Ako vtedy zaznelo v súdnej sieni, poškodeného podnikateľa Róberta K. vyšetrovali v minulosti v kauze olejári a pri bytovej prehliadke našli u neho niekoľko skladačiek heroínu.
V sprievode ďalšieho vozidla ho odviezli do lesa v blízkosti bratislavskej mestskej časti Vajnory. Zbraňou mu hrozili, že ak sa pokúsi utiecť, postrelia ho do nôh. Tvrdili mu, že sa v Košiciach skrýva pod iným menom a neodvádza za to "percentá". Žiadali od neho údajne 13.278 eur za poskytovanie fiktívnej ochrany. Tú si však poškodený nikdy neobjednával. Ďalej mu oznámili, že si z jeho auta vezmú 16.597 eur, ktoré boli určené pre jeho obchodných partnerov v Bratislave. Pod psychickým nátlakom poškodený nakoniec súhlasil s ich požiadavkami. Ďalej sa páchatelia mali poškodenému vyhrážať a vraj ho prinútili, aby išiel do banky vybrať ďalšiu hotovosť. Zároveň ho údajne žiadali, aby vystavil splnomocnenie pre dvoch obžalovaných na oprávnenie používať spomínaný mercedes.